[{"text_idx": "#000000", "text": "blogs in auxilinguas colectata per robot"}, {"text_idx": "#000001", "text": "Post la perdo de la c\u0302efa enspezo, subvencio de EU, TEJO devis krei novan bug\u0302eton por 2022. La nun prezentita bug\u0302eto por la kuranta jaro prognozas deficiton de 31 000 eu\u0306roj kaj nun dependas de nova subvencio de ESF au\u0306 UEA. Tamen malcertas c\u0302u TEJO ricevos tiun monon."}, {"text_idx": "#000002", "text": "La 8-an de majo, la prezidanto de TEJO, Le\u0301on Kamenicky\u0301, anoncis gravan problemon: TEJO ne ricevis la administran subvencion de 85 000 eu\u0306roj, kiu devus kovri 58% de la c\u0302i-jara enspezo de la asocio. Li tiam diris ke la estraro jam komencis trovi solvon kaj prezentos novan bug\u0302eton al la komitato g\u0302is la 25-a de majo."}, {"text_idx": "#000003", "text": "Tiu limdato kongruis kun voc\u0302dono de la komitato en januaro, kiu postulis ke la estraro prezentu novan bug\u0302eton ene de tri semajnoj post kiam estos konata la rezulto de la peto por administra subvencio. Sed tiu dato venis kaj pasis sen bug\u0302eto au\u0306 g\u0302isdatigo. Fakte neniu el la estraro au\u0306 komitato publike rimarkigis pri la maltrafita limdato g\u0302is la 21-a de junio, kiam post kritiko en la Telegramo-babilejo, Kamenicky\u0301 skribis ke la estraro prilaboras la problemon kaj bezonas pli da tempo."}, {"text_idx": "#000004", "text": "La nova bug\u0302eto finfine estis prezentita la 23-an de julio dum komitatkunsido, kiam la kasisto Veronika Venislovas legis g\u0302in al la komitato (komitatanoj ricevis kopiojn nur post la kunsido). Entute TEJO planas elspezon de 139 973 eu\u0306roj, sed enspezon de nur 108 732 eu\u0306roj, kio signifas deficiton de 31 241 eu\u0306roj. Veronika Venislovas diris ke la deficito estas \u201cdolora sed travivebla\u201d kaj g\u0302i ne mortigos TEJO-n, c\u0302ar la kapitalo de la asocio je la fino de 2021 estis 161 751 eu\u0306roj."}, {"text_idx": "#000005", "text": "La prezento de la nova bug\u0302eto enhavas la originalan bug\u0302eton por faciligi komparadon inter la du. Sed fakte estas kelkaj eraroj enla nun montrata \u201coriginala\u201c bug\u0302eto kompare kun tiu prezentita al la komitato en januaro. La plej granda kaj plej grava diferenco estas ke en januaro la bug\u0302eto prognozis profiton de nur 377 eu\u0306roj, sed lau\u0306 la nun montrata \u201corigina\u201d bug\u0302eto, oni prognozis profiton de 5 352 eu\u0306roj. En januaro, la bug\u0302eto diris ke oni elspezos 30 000 eu\u0306rojn por la programisto de AKSO, sed la nuna teksto asertas, ke temis pri 20 000 eu\u0306roj. La sumo de 9 500 eu\u0306roj por vojag\u0302kostoj al estraraj kunsidoj estas misprezentita kiel 12 000 eu\u0306roj kaj la atendata profito de IJK estas prezentata kiel 2 000 eu\u0306roj, kvankam en la vera originala bug\u0302eto aperis 4 000 eu\u0306roj. Neniu rimarkigis la erarojn dum la kunsido."}, {"text_idx": "#000006", "text": "Foto de la komitatkunsido de TEJO"}, {"text_idx": "#000007", "text": "La plej granda s\u0302ang\u0302o inter la januara kaj julia bug\u0302etoj estas nove bug\u0302etita subvencio de 35 000, kiun oni esperas ricevi de ESF \u2013 sed estas malklare, c\u0302u TEJO fakte ricevos g\u0302in. La bug\u0302eto enhavas la jenan komenton: \u201cNi petis subvencion de ESF kaj estas atendantaj la respondon kaj ni estas en konversacio kun UEA pri aliaj ebloj.\u201d"}, {"text_idx": "#000008", "text": "Veronika Venislovas agnoskis ke la estraro ankorau\u0306 ne ricevis respondon de ESF al la peto, sed esperas ricevi g\u0302in antau\u0306 la komenco de septembro."}, {"text_idx": "#000009", "text": "Hans Becklin, komitatano B, esprimis sin iomete skeptike pri la s\u0302anco ricevi 35 000 eu\u0306rojn. Li demandis, kio okazos se la subvencio de ESF ne venos, au\u0306 ne estos tiel granda kiel atendate. Kio estus forigita el la bug\u0302eto?"}, {"text_idx": "#000010", "text": "La kasisto Veronika Venislovas diris, ke s\u0302i ne povas respondi, c\u0302ar la tuta estraro devus kune decidi. Becklin diris ke se la estraro certas ke ili ricevos tiom da mono, li subtenas la bug\u0302eton, sed se ne, li volas malpli da dungoj, c\u0302ar pli granda deficito estus neakceptebla al li."}, {"text_idx": "#000011", "text": "La prezidanto de TEJO, Le\u0301on Kamenicky\u0301, diris ke li havis longan kunsidon kun UEA pri la financaj problemoj, kaj UEA pretas helpi TEJO-n, oni devas nur konsenti pri la grandeco de la sumo kaj la kielo de g\u0302ia uzo. Do, se subvencio ne venos de ESF, g\u0302i lau\u0306 li povus veni de UEA. Li diris ke estas ankau\u0306 \u201caliaj rimedoj\u201d, kiuj tamen ankorau\u0306 ne estas publikaj."}, {"text_idx": "#000012", "text": "La proponataj elspezoj estas preskau\u0306 la samaj kiel en la malnova bug\u0302eto. Fakte oni ec\u0302 plialtigas la salajron de la dungitoj, c\u0302ar la leg\u0302a minumuma salajro estis altigita. Ne estas maldungoj, sed la kontrakto de la komunikisto finig\u0302is en junio kaj oni ne dungos novan. TEJO ankorau\u0306 dungos kvar duontempajn oficistojn \u2013 pri eksteraj rilatoj, subvencipetiston, kunordiganton de volontuloj kaj programiston de AKSO. Malgrau\u0306 la manko de komunikisto, la elspezoj por oficistoj do kreskis de 80 700 eu\u0306roj al 82 241 eu\u0306roj."}, {"text_idx": "#000013", "text": "Veronika Venislovas diris ke maldungoj ne nepre s\u0302parus monon, c\u0302ar ne eblas tuj maldungi iun au\u0306 rompi la kontrakton. Maldungi la oficistojn pri eksteraj rilatoj au\u0306 subvencipetistojn lau\u0306 s\u0302i povus malaltigi la enspezon de TEJO, kaj sen kunordiganto de volontuloj, estraranoj devus dedic\u0302i multe da tempo al tiu tasko, kio malfortigus la agadon de TEJO."}, {"text_idx": "#000015", "text": "La dua plej granda s\u0302ang\u0302o estas la atendita enspezo de donacoj al TEJO. En januaro oni atendis \u20ac1,000, sed en julio oni atendas \u20ac8,000. Venislovas diris ke oni jam superis \u20ac1,000, kaj la estraro sentas memfide ke la kampajno sukcesos atingi la pli altan celon. Alia s\u0302ang\u0302o estas la s\u0302paro de preskau\u0306 \u20ac10,000 per malaltigo de elspezo por vojag\u0302kostoj al renkontig\u0302oj."}, {"text_idx": "#000016", "text": "Patricio Iglesias, komitatano B, atentigis ke ne eblas voc\u0302doni pri bug\u0302eto post nur 20 minutoj da legado, do anstatau\u0306 tuj voc\u0302doni dum la kunsido, oni malfermis septagan debatan fazon. La komitato voc\u0302donos pri la bug\u0302eto inter la 31-a de julio kaj la 9-a de au\u0306gusto."}, {"text_idx": "#000017", "text": "Aliaj temoj diskutataj dum la komitatkunsido estis c\u0302u JES estu organizata c\u0302i-jare de TEJO (c\u0302ar PEJ kaj GEJ ne volas) kaj la granda malfruo de Kontakto. Neniu numero de Kontakto por la jaro 2022 ankorau\u0306 aperis, malgrau\u0306 ke pli ol duono de la jaro jam pasis. Oni akceptis la alig\u0302on de Indonezia Esperantista Junulara Organizo kiel nova landa sekcio de TEJO."}, {"text_idx": "#000018", "text": "La komitato ankau\u0306 elektis novan estraron, kiu ekoficos la 1-an de septembro, kaj c\u0302iuj nau\u0306 kandidatoj estis elektitaj lau\u0306 pli frue prezentita propono."}]